**OBRAZLOŽENJE PRIJEDLOGA TREĆIH IZMJENA I DOPUNA**

**PRORAČUNA GRADA KARLOVCA ZA 2020. GODINU**

**1. U V O D**

Proračun Grada Karlovca za 2020. godinu kao i Projekcije proračuna za 2021. i 2022. godinu usvojene su na 30. sjednici Gradskog vijeća Grada Karlovca održanoj dana 28. studenog 2019. godine, a objavljen je u Glasniku Grada Karlovca broj 18/2019. godine.

Proračun za 2020. godinu usvojen je u iznosu od 369.292.260 kuna.

Zakonom o proračunu (Narodne novine, broj 87/08, 136/12 i 15/15) utvrđeno je da ako se tijekom proračunske godine, zbog nepredviđenih okolnosti, umanje ili povećaju prihodi i primici, odnosno rashodi i izdaci, proračun se mora uravnotežiti. Nadalje, Zakon propisuje da se uravnoteženje proračuna (ukupni prihodi pokrivaju ukupne rashode) provodi tijekom proračunske godine izmjenama i dopunama proračuna prema postupku za donošenje proračuna.

 Prve Izmjene i dopune Proračuna Grada Karlovca donijelo je Gradsko vijeće Grada Karlovca je na tridesetšestoj sjednici održanoj dana 21. svibnja 2020. godine u ukupnom iznosu od 362.492.715 kuna, što je smanjenje za 6.799.545 kuna, odnosno za 1,8% u odnosu na početni Proračun za 2020. godinu.

Druge Izmjene i dopune Proračuna Grada Karlovca donijelo je Gradsko vijeće Grada Karlovca na tridesetosmoj sjednici održanoj dana 25. rujna 2020.godine u ukupnom iznosu od 375.756.961 kuna, što je za 13.264.246 kuna odnosno za 3,7% više u odnosu na planirano prvim Izmjenama i dopunama plana za 2020. godinu.

Na osnovu dosadašnje dinamike ostvarenja prihoda i rashoda, te procjene njihova ostvarenja do kraja 2020. godine, predlažu se treće Izmjene i dopune Proračuna Grada Karlovca za 2020. godinu.

 Trećim Izmjenama i dopunama plana za 2020. godinu predlaže se Proračun u iznosu od 355.473.926 kuna što je za 20,3 mil.kuna manje u odnosu na druge Izmjene i dopune Proračuna Grada Karlovca za 2020. godinu.

Projekcije proračuna za 2021. i 2022. godinu prijedlogom trećih Izmjena i dopuna Proračuna Grada Karlovca za 2020. godinu se ne mijenjaju.

U nastavku slijedi obrazloženje općeg dijela proračuna odnosno ukupnih prihoda/primitaka i rashoda/izdataka koji se predlažu trećim Izmjenama i dopunama Proračuna Grada Karlovca za 2020. godinu u odnosu na početni Proračun za 2020. godinu.

Izmjene u posebnom dijelu proračuna odnosno promjene na stavkama rashoda i izdataka po pojedinim razdjelima čiji su nositelji odjeli gradske uprave, detaljno su opisane u obrazloženjima izmjena i dopuna financijskih planova odjela gradske uprave za 2020. godinu, po programima.

U nastavku se daje tablični prikaz promjena prihoda i primitaka, te rashoda i izdataka koji se predlažu trećim Izmjenama i dopunama Proračuna Grada Karlovca za 2020. godinu, prema osnovnoj klasifikaciji.

1. **OPĆI DIO**

**Tablica 1. Struktura trećih Izmjena i dopuna Proračuna Grada Karlovca za 2020. godinu prema osnovnoj klasifikaciji**



**2. PRIHODI I PRIMICI PRORAČUNA**

 U narednoj tabeli prikazane su promjene na osnovnim skupinama prihoda i primitaka u odnosu na prethodni plan. Prijedlogom trećih Izmjena i dopuna Proračuna Grada Karlovca za 2020. godinu prihodi i primici smanjuju se za 5,4% u odnosu na početni plan Proračuna.

**Tablica 2. Planirani prihodi i primici Proračuna Grada Karlovca za 2020. godinu i prijedlog povećanja/smanjenja**



**2.1.PRIHODI POSLOVANJA**

**PRIHODI POSLOVANJA** (prihodi od poreza, pomoći iz inozemstva i od subjekata unutar opće države, prihodi od imovine, prihodi od administrativnih pristojbi i po posebnim propisima, prihodi od prodaje proizvoda i robe, te pruženih usluga i od donacija, prihodi od kazni, upravnih mjera i ostali prihodi) predlažu se u iznosu od 329.309.242 kuna ili za 2,2 mil.kuna manje u odnosu na planirane prihode Proračuna za 2020. godinu.

* **PRIHODI OD POREZA**

Prihodi od poreza planiraju se u iznosu od 121.582.709 kuna i ovim izmjenama i dopunama su povećani za 3,6 mil. kuna.

Procjena kretanja najvažnijih poreznih prihoda odnosno prihoda od poreza i prireza u narednom razdoblju iznosi 113.392.709 kuna što je za 3,4 mil. kuna više u odnosu na planirano proračunom za 2020.

Struktura prihoda od poreza na dohodak je sljedeća:

* porez i prirez na dohodak kao nenamjenski prihod planiran je u iznosu od 109.192.709 kuna
* dio poreza na dohodak za decentralizirane funkcije osnovnog školstva u iznosu od 2.700.000 kuna
* dio poreza na dohodak za financiranje decentralizirane funkcije vatrogastva u iznosu od 1.500.000 kuna.

U ovoj skupini prihoda planirani su još prihodi od poreza na imovinu (porez na promet nekretnina) koji iznose 6.885.000 kuna dok su prihodi od poreza na robe i usluge planirani u iznosu od 1.305.000 kuna. Prihodi od poreza na imovinu su povećani za 10.000 kuna, a odnose se najvećim dijelom na prihode od poreza na promet nekretnina koji su planirani u iznosu od 6.800.000 kuna dok se na porez na kuće za odmor odnosi 85.000 kuna. Prihodi od poreza na robu i usluge su povećani za 200.000 kuna i odnose se na povećane prihode od poreza na potrošnju alkoholnih i bezalkoholnih pića za 200.000 i novi plan iznosi 1.300.000 kuna dok su prihodi od poreza na tvrtku planirani u iznosu od 5.000 kuna.

* **POMOĆI IZ INOZEMSTVA I OD SUBJEKATA UNUTAR OPĆE DRŽAVE**

 Ukupan iznos pomoći iz inozemstva i od subjekata unutar općeg proračuna planira se u iznosu od 141.007.275 kuna odnosno smanjuje se za 4,6 mil. kuna ili za 3,2% u odnosu na prethodni plan.

**Pomoći od međunarodnih organizacija te institucija i tijela EU** planirane su u iznosu od 825.593 kuna što je za 266.132 kuna ili za 24,4% manje u odnosu na planirano, a odnose se najvećim dijelom na pomoći iz inozemstva za provedbu projekata energetske učinkovitosti. Svi ovi projekti su završeni, te se samo očekuju sredstva.

**Pomoći proračunu iz drugih proračuna** planirane su u novom iznosu od 18.364.813 kuna, što je smanjenje za 0,4 mil. kuna u odnosu na prethodni plan, a promjene se najvećim dijelom odnose na kapitalne pomoći Ministarstva regionalnog razvoja i fondova Europske unije za projekte energetske obnove zgrade gradske uprave i Veleučilišta Meštrovićeva koje su planirane u iznosu od 1.262.084 kuna dok su u potpunosti izostale pomoći Ministarstva regionalnog razvoja i fondova EU za projekte energetske učinkovitosti. Sredstva Ministarstva financija koja su doznačena kao kompenzacijska mjera ostaju nepromijenjena i planirana su u iznosu od 10.494.099 kuna. Sredstva doznačena iz državnog proračuna za provedbu predsjedničkih i parlamentarnih izbora iznose 2.510.132 kuna. Iz Ministarstva turizma i sporta planirano je 400.000 kuna pomoći namijenjenih opremanju atletske staze dok planirana sredstva Ministarstva kulture za obnovu objekata kulturne baštine iznose 340.000 kuna. Pomoći Ministarstva regionalnog razvoja i fondova EU za energetsku obnovu dječjeg vrtića Dubovac su planirane u iznosu od 1.266.340 kuna dok je za projekt unaprjeđenja rada dječjih vrtića planirano 532.944 kuna pomoći iz Ministarstva demografije.

 **Pomoći od izvanproračunskih korisnika** smanjene su za 4,0 kuna i novi plan iznosi 4.648.901 kuna, a smanjenje se odnosi na izostanak sredstava za projekt Karlovac II. Pomoći iz Fonda za zaštitu okoliša i energetsku učinkovitost su planirane u iznosu od 44.625 kuna, a namijenjene su sanaciji odlagališta Ilovac. Sredstva Hrvatskih voda namijenjena sanaciji klizišta iznose 700.000 kuna dok su pomoći od Županijske uprave za ceste planirane su u iznosu od 3.700.000 kuna, a sredstva su namijenjena održavanju nerazvrstanih cesta. Za javne radove planirano je 30.200 kuna pomoći od Hrvatskog zavoda za zapošljavanje dok je kapitalna pomoć od Centra za gospodarenje otpadom KODOS d.o.o. planirana u iznosu od 126.276 kuna.

Prihodi proračunskih korisnika po ovoj osnovi planirani su u iznosu od 47.800 kuna.

**Pomoći izravnanja za decentralizirane funkcije** osnovnog školstva i vatrogastva su usklađene s Uredbom Vlade Republike Hrvatske o načinu izračuna iznosa pomoći izravnanja za decentralizirane funkcije jedinica lokalne i područne (regionalne) samouprave za 2020.godinu (Narodne novine, broj 128/19). Trećim Izmjenama i dopunama proračuna za 2020. godinu pomoći izravnanja ostaju nepromijenjene i iznose 14.267.675 kuna pri čemu se na osnovno školstvo odnosi 8.297.270 kuna, a na vatrogastvo 5.970.405 kuna.

**Pomoći proračunskim korisnicima iz proračuna koji im nije nadležan** su povećane za 857.221 kuna, a odnose se na pomoći iz državnog i županijskog proračuna proračunskim korisnicima koje su planirane u iznosu od 75.538.834 kuna, a odnose se najvećim dijelom na prihode osnovnih škola Grada namijenjenih financiranju plaća i ostalih rashoda za zaposlene, a koja oni ostvaruju iz državnog proračuna. Sredstva planirana za 2020. godinu za plaće u osnovnim školama iznose 69,4 mil.kuna.

**Pomoći temeljem prijenosa EU sredstava** planirane su u iznosu manjem za 773.813 kuna i novi plan iznosi 27.361.459 kuna, a odnosi se najvećim dijelom na smanjenje očekivanih sredstava za projekt „Susret s rijekom“ za što je planirano 298.040 kuna ili 715.979 kuna manje u odnosu na plan za 2020.godinu. Sredstva namijenjena energetskoj obnovi zgrade gradske uprave iznose 1.369.389 kuna ili 187.421 kuna više u odnosu na plan za 2020.godinu dok se na energetsku obnovu Veleučilišta odnosi 1.100.380 kuna ili 109.510 kuna više u odnosu na planirano. Projekt „Učimo, radimo, živimo“ predložen je u iznosu manjem za 161.045 kuna i novi plan iznosi 237.427 kuna dok su sredstva namijenjena projektu ITU smanjena za 250.400 kuna i poslije izmjena iznose 155.000 kuna. Pomoći Ministarstva gospodarstva za poduzetničku zonu Mekušje iznose 4.974.214 kuna što je za 149.707 kuna više u odnosu na plan za 2020.godinu.

Velik dio EU sredstava odnosi se na završene projekte za koje su prihodi u kašnjenju, pa bismo ih trebali dobiti ove godine iako smo ih očekivali još prošle godine.

 Prihodi proračunskih korisnika po osnovi pomoći temeljem prijenosa EU sredstava iznose 1.886.043 kuna, odnosno smanjene su za 9.800 kuna u odnosu na plan za 2020. godinu.

* **PRIHODI OD IMOVINE**

Prihodi od imovine (prihodi od financijske i nefinancijske imovine) planirani su iznosu manjem za 128.795 kuna i novi plan iznosi 2.940.003 kuna.

**Prihodi od nefinancijske imovine (**zakup poljoprivrednog zemljišta, naknade za eksploataciju mineralnih sirovina, spomeničke rente, naknade za zbrinjavanje komunalnog otpada, iznajmljivanja poslovnih i stambenih objekata, te naknade za uporabu javnih površina) su planirani u ukupnom iznosu od 2.880.003 kuna pri čemu se na prihode od zakupa i služnosti na gradskom zemljištu odnosi 801.205 kuna, na naknadu za javne površine 700.000 kuna, na prihode od koncesija 80.000 kuna, na prihode od spomeničke rente 463.450 kuna, na naknadu za zbrinjavanje komunalnog otpada 688.500 kuna i na ostale prihode po ovoj osnovi.

**Prihodi od financijske imovine** planirani su u iznosu od 60.000 kuna, a planirana sredstva se odnose na kamate na depozite po viđenju.

**PRIHODI OD ADMINISTRATIVNIH PRISTOJBI I PO POSEBNIM PROPISIMA**

Skupina prihoda od administrativnih pristojbi i po posebnim propisima trećim Izmjenama proračuna planirana je u iznosu manjem za 573.567 kuna i novi plan iznosi 56.574.513 kuna.

**Upravne i administrativne pristojbe** planirane su u iznosu od 860.000 kuna, a odnose se na prihode od državnih biljega u iznosu od 350.000 kuna dok prihodi od gradskih pristojbi iznose 480.000 kuna, a prihodi od boravišnih pristojbi 30.000 kuna.

**Prihodi po posebnim propisima** su planirani u iznosu od 13.504.513 kuna, od čega se najveći dio ovih prihoda odnosi na vlastite prihode proračunskih korisnika (participacija roditelja za vrtiće, članarine, ulaznice i drugi namjenski prihodi proračunskih korisnika) čiji je plan ovim Izmjenama povećan i iznosi 12,6 mil. kuna. Prihodi Grada Karlovca po ovoj osnovi iznose 930.000 kuna, a odnose se na prihod od doprinosa za šume u iznosu od 700.000 kuna i na vodni doprinos u iznosu 30.000 kuna.

 Ostale nespomenute prihode čine prihodi po sudskim presudama koji su planirani u iznosu od 50.000 kuna i naknada za zadržavanje nelegalno izgrađenih objekata u prostoru u iznosu od 150.000 kuna.

 **Prihodi od komunalnih doprinosa i naknada** su povećani za 705.000 kuna i iznose 42.210.000 kuna od čega se na prihode od komunalne naknade odnosi 40,2 mil. kuna (povećanje za 170.000 kuna u odnosu na plan za 2020.) i na komunalni doprinos 2.040.000 kuna (povećanje za 535.000 kuna u odnosu na druge Izmjene i dopune plana).

* **PRIHODI OD PRODAJE PROIZVODA I ROBE TE PRUŽENIH USLUGA I PRIHODI OD DONACIJA**

Predlaže se smanjenje ovih prihoda za 540.388 kuna i novi plan iznosi 6.488.742 kuna, a odnose se vlastite prihode proračunskih korisnika koji su planirani u iznosu od 2.575.782 kuna dok se na prihode Grada odnosi 3.912.960 kuna.

Prihodi od prodaje proizvoda i robe te pruženih usluga povećani su za 18.162 kuna i novi plan iznosi 5.591.572 kuna, pri čemu su prihodi od pruženih usluga (radi se o naknadi Hrvatskih voda Gradu Karlovcu za obavljanje poslova razreza i naplate naknade za uređenje voda) planirani u iznosu od 1.722.800 kuna dok se na prihode od zakupa i iznajmljivanja odnosi 1.575.000 kuna.

Planirani prihodi donacija od pravnih i fizičkih osoba iznose 897.170 kuna odnosno smanjeni su za 558.550 kuna u odnosu na planirane, pri čemu se 400.000 kuna odnosi na donaciju Heinekena za sufinanciranje provedbe projekta KA-kvart dok su donacije trgovačkog društva Frak d.o.o. planirane u iznosu od 165.000 kuna namijenjene izgradnji pristupne prometnice u ulici Miroslava Krleže. Prihodi proračunskih korisnika po osnovi primljenih donacija iznose 282.010 kuna.

* **KAZNE, UPRAVNE MJERE I OSTALI PRIHODI**

Navedena skupina prihoda je ovim izmjenama i dopunama proračuna planirana u iznosu manjem za 8.000 kuna i novi plan iznosi 716.000 kuna, a odnosi se na naplatu prihoda od novčanih kazni (prekršajne kazne komunalnih redara) u iznosu od 300.000 kuna, prihode za naplaćene troškove prisilne naplate u iznosu od 2.000 kuna i ostale prihode u iznosu od 414.000 kuna (ostali prihodi ostvareni s osnove posebnih ugovora, prihodi od naplate sudskih troškova i troškova ovrha i slično, povrati u gradski proračun, te razni manji prihodi koji se ne iskazuju zasebno).

 **2.2. PRIHODI OD PRODAJE NEFINANCIJSKE IMOVINE**

 **Prihodi od prodaje neproizvedene dugotrajne imovine** planirani su u iznosu od 7.421.243 kuna, što je za 266.800 kuna manje u odnosu na plan za 2020. godinu, a odnosi se na prihode od prodaje zemljišta u poslovnoj zoni Gornje Mekušje za što je planirano 5.736.243 kuna dok se na prihode od prodaje ostalih zemljišta u vlasništvu grada odnosi 1.600.000 kuna, a prihodi od prodaje zemljišta u državnom vlasništvu iznose 85.000 kuna.

 **Prihodi od prodaje proizvedene dugotrajne imovine** ovim Izmjenama su povećani za 102.000 kuna i iznose 2.301.700 kuna, a najveći dio se odnosi na prihode od prodaje građevinskih objekata (stanova) koji su planirani u iznosu od 2.270.700 kuna dok prihodi od prodaje postrojenja i opreme iznose 16.000 kuna, a prihodi od prodaje prijevoznih sredstava 15.000 kuna. Prihodi od prodaje stanova na kojim postoji stanarsko pravo uz obročnu otplatu na temelju ugovora iz ranijih godina planirani su u iznosu od 1,2 mil. kuna, prihodi od prodaje gradskih stanova u iznosu od 1,0 mil. kuna dok su prihodi od prodaje poslovnih objekata planirani u iznosu od 25.000 kuna.

 **2.3. PRIMICI OD FINANCIJSKE IMOVINE I ZADUŽIVANJA**

 Trećim Izmjenama i dopunama Proračuna za 2020. godinu prihodi po osnovi zaduživanja su smanjeni za 17,9 mil.kuna i novi plan iznosi 7.530.001 kuna pri čemu se najveći dio smanjenja odnosi na kratkoročni zajam dobiven od Ministarstva financija u iznosu od 8,6 mil.kuna kojeg planiramo vratiti do kraja godine. Planirana sredstva po osnovi zaduživanja iznose 7.446.670 kuna i namijenjena su prvenstveno završenim radovima na energetskoj obnovi zgrade Gradske uprave i Veleučilišta Meštrovićeva te Gradske knjižnice „Ivan Goran Kovačić“ kao i radovima na rekonstrukciji i energetskoj obnovi Dječjeg vrtića Dubovac.

 Primici od prodaje dionica iznose 83.331 kuna, a odnose se na prodaju dionica Karlovačke banke pri čemu se na primitke Grada Karlovca po ovoj osnovi odnosi 75.944 kuna.

**3. RASHODI I IZDACI**

Prijedlogom trećih Izmjena Proračuna za 2020. godinu smanjuju se ukupni rashodi i izdaci Proračuna za 20,3 mil. kuna, što je smanjenje za 5,4% planiranih proračunskih rashoda i izdataka za 2020. godinu i novi plan uravnotežen je s prihodima u iznosu 355.473.926 kuna.

U strukturi ukupnih rashoda i izdataka Proračuna predlaže se smanjenje rashoda poslovanja za 0,8 mil. kuna, rashodi za nabavu nefinancijske imovine smanjuju se za 16,0 mil. kuna dok su izdaci za financijsku imovinu i otplate zajmova smanjeni za 3,5 mil. kuna.

U nastavku se daje prikaz promjena na osnovnim skupinama rashoda i izdataka u odnosu na prethodni plan Proračuna.

**Tablica 3. Planirani rashodi i izdaci Proračuna Grada Karlovca za 2020. godinu i**

**prijedlog povećanja/smanjenja**



**3.1**. **RASHODI POSLOVANJA**

 **Rashodi poslovanja** planirani su trećim Izmjenama i dopunama Proračuna Grada Karlovca u 2020. godini u ukupnom iznosu od 273.270.020 kuna što je za 0,8 mil.kuna manje u odnosu na Plan za 2020. godinu.

 Predloženi rashodi poslovanje planirani su po skupinama rashoda i izdataka kako slijedi:

**Rashodi za zaposlene** (plaće, ostali rashodi za zaposlene, doprinosi koji se odnose ukupno na djelatnike Gradske uprave i proračunske korisnike), planirani su u ukupnom iznosu od 135.529.936 kuna, što je za 2,2 mil. kuna više u odnosu na plan za 2020. godinu. U strukturi ukupnih rashoda i izdataka čine 38,1%. Od toga su planirani rashodi za zaposlene u Gradskoj upravi u iznosu od 20,2 mil.kuna, što je za 266.026 kuna više u odnosu na planirane rashode za 2020. godinu. Plan rashoda za zaposlene u Gradskoj upravi odnosi se na plaće (bruto) u iznosu od 16,3 mil. kuna, ostali rashodi za zaposlene planirani su u iznosu od 1,2 mil. kuna dok su doprinosi na plaću planirani u iznosu od 2.621.527 kuna.

Povećanje rashoda za zaposlene odnosi se na obvezu uključivanje plaća i ostalih rashoda za zaposlene osnovnih škola u proračun sukladno Uputi za planiranje proračuna jedinica lokalne i područne (regionalne) samouprave. Ukupno planirani iznos rashoda za zaposlene osnovnih škola iznosi 69,4 mil.kuna i ovim Izmjenama povećan je za 1,1 mil.kuna u odnosu na Proračun za 2020.godinu. Do povećanja rashoda za zaposlene došlo je i kod ustanova predškolskog odgoja i to za 1,0 mil.kuna.

**Materijalni rashodi** (naknade troškova zaposlenima, rashodi za materijal i energiju, rashodi za usluge i ostali nespomenuti rashodi poslovanja) planirani su u iznosu od 103.489.752 kuna i manji su za 1,3 mil. kuna u odnosu na Plan za 2020. godinu. Materijalne rashode čine naknade troškova zaposlenima, rashodi za materijal i energiju, rashodi za usluge, naknade troškova osobama izvan radnog odnosa, te ostali rashodi poslovanja koji uključuju naknade za rad predstavničkih i izvršnih tijela i upravnih vijeća, premije osiguranja, reprezentacije, članarine upravne, administrativne i sudske pristojbe i ostali slični rashodi. U ukupnim rashodima i izdacima u Proračunu Grada Karlovca sudjeluju s 29,1%.

 Najveći dio materijalnih rashoda odnosi se na rashode za usluge u iznosu od 67.986.918 kuna (zakupnine, usluge tekućeg i investicijskog održavanja objekata, komunalne usluge, održavanje komunalne infrastrukture, usluge promidžbe i informiranja, intelektualne usluge i druge usluge) što je povećanje za 565.106 kuna, zatim na rashode za materijal i energiju u iznosu od 22.119.091 kuna (troškovi energije, uredski materijal, sitni inventar i drugi materijalni rashodi) što je smanjenje za 872.018 kuna, ostali nespomenuti rashodi poslovanja manji su za 254.938 kuna i iznose 6.968.969 kuna, naknade troškova zaposlenima planirane su u iznosu od 6.275.166 kuna i manje su za 650.922 kuna dok su naknade troškova osobama izvan radnog odnosa (doprinosi za volontere, vanjski suradnici) planirane u iznosu manjem za 101.432 kuna i iznose 139.608 kuna.

**Financijski rashodi** (kamate za primljene zajmove i ostali financijski rashodi) planirani su u iznosu od 1.478.575 kuna i ovim izmjenama su smanjeni za 33.300 kuna pri čemu kamate za primljene kredite i zajmove iznose 1.000.000 kuna dok su ostali financijski rashodi planirani u iznosu od 478.575 kuna, a obuhvaćaju rashode za bankarske usluge, usluge platnog prometa i kamate i naknade koje su proizašle iz drugih ugovornih odnosa.

**Subvencije** (subvencije trgovačkim društvima u javnom sektoru i subvencije trgovačkim društvima, obrtnicima i malim i srednjim poduzetnicima i poljoprivrednicima) ovim izmjenama iznose 5.694.438 kuna, u ukupnim rashodima i izdacima sudjeluju s 1,6%, pri čemu su subvencije Hrvatskom radio Karlovcu d.o.o. planirane u iznosu od 400.000 kuna, a subvencije trgovačkim društvima, zadrugama, poljoprivrednicima i obrtnicima izvan javnog sektora u iznosu od 5.294.438 kuna. Subvencija Autotransport d.o.o. planirana je u iznosu od 2.200.000 kuna, potpore poljoprivrednim gospodarstvima planirane su u iznosu od 1.420.438 kuna, a potpore poduzetništvu iznose 1.674.000 kuna.

 **Pomoći dane u inozemstvo i unutar opće države** planirane su u iznosu manjem za 2,4 mil. kuna i ovim Izmjenama iznose 2.027.404 kuna, a u ukupnim rashodima i izdacima Proračuna Grada Karlovca sudjeluju s 0,6%. Pomoći unutar općeg proračuna su planirane u iznosu manjem za 2,4 mil.kuna i iznose 1.322.504 kuna, a odnose se na smanjenje kapitalnih pomoći Centru za gospodarenje otpadom Karlovačke županije u iznosu od 1,7 mil.kuna i novi plan iznosi 170.776 kuna dok su kapitalne pomoći FZOEU-u za nabavu spremnika planirane u iznosu manjem za 706.043 kuna i novim planom iznose 214.595 kuna. Pomoći proračunskim korisnicima drugih proračuna iznose 704.900 kuna i povećane su za 25.000 kuna pri čemu se sredstva povećanja odnose na pomoći u nabavi zaštitne opreme i uređaja u borbi protiv Covida 19.

**Naknade građanima i kućanstvima** planirane su u iznosu od 6.393.445 kuna i smanjene su za 685.881 kuna u odnosu na planirane proračunom za 2020.godinu, a najvećim dijelom se odnose na gradski i zakonski socijalni program. Planirani rashodi odnose se na namjene predviđene socijalnim programom Grada za koji je planirano 3,4 mil. kuna, za stipendije učenicima i studentima, naknade za podmirenje troškova stanovanja i ogrjeva te toplog obroka građanima u socijalnoj potrebi. Nadalje, kroz ove se naknade sufinanciraju potrebe obitelji i djece i to za prehranu dojenčadi, naknade umirovljenicima, naknade za prehranu djece u osnovnim školama, za sufinanciranje produženog boravka u školama te poklon paketi za novorođenčad i za siromašne obitelji kao i nabava obrazovnog materijala. U ukupnim rashodima i izdacima Proračuna Grada Karlovca sudjeluju s 1,8%.

**Ostali rashodi** (tekuće i kapitalne donacije, kazne, penali i naknade štete i kapitalne pomoći) predlažu se u iznosu od 18.656.470 kuna što je za 1.443.647 kuna ili 8,4% više u odnosu na plan za 2020. godinu. U ukupnim rashodima i izdacima u Proračuna Grada Karlovca sudjeluju s 5,2%.

Tekuće donacije planirane su u iznosu većem za 585.647 kuna i novi plan iznosi 16.346.778 kuna, a odnose se najvećim dijelom na povećanje sredstava za financiranje redovne djelatnosti Karlovačke športske zajednice za što je planirano 8,0 mil. kuna ili 430.000 kuna više u odnosu na plan za 2020.godinu, za financiranje Gradskog društva Crvenog križa je planirano 100.000 kuna više u odnosu na plan za 2020. i novi plan iznosi 850.000 kuna, a za financiranje redovne djelatnosti Vatrogasne zajednice 995.000 kuna ili 90.000 kuna više u odnosu na plan za 2020. godinu.

Kapitalne donacije planirane su u iznosu većem za 350.000 kuna i novi plan iznosi 1.564.192 kuna, a povećanje sredstava se odnosi na kapitalne donacije namijenjene ulaganju u opremu dobrovoljnih vatrogasnih društava za što je planirano 700.000 kuna.

Kazne, penali i naknade štete ovim Izmjenama su planirane su u iznosu manjem za 22.000 kuna i iznose 215.500 kuna, a odnose se najvećim dijelom na isplate naknada pravnim i fizičkim osobama po pravomoćnim sudskim odlukama za što je planirano 200.000 kuna.

Trećim Izmjenama i dopunama Plana za 2020. godine planirane su kapitalne pomoći u iznosu od 530.000 kuna koje se odnose na kapitalne pomoći trgovačkom društvu Mladost za što je planirano 265.000 kuna i trgovačkom društvu Hostel Selce u iznosu od 265.000 kn budući da su imali značajan pad prihoda uzrokovan pandemijom koronavirusa.

**3.2. RASHODI ZA NABAVU NEFINANCIJSKE IMOVINE**

Ova skupina rashoda predlaže se u iznosu od 73.951.356 kuna što je za 16,0 mil. kuna manje u odnosu na planirano Proračunom Grada Karlovca za 2020. godinu. U ukupnim rashodima i izdacima sudjeluju s 20,8%.

Od toga su **rashodi za nabavu neproizvedene dugotrajne imovine** planirani u iznosu od 1.319.000 kuna što je za 8.000 kuna više u odnosu na Plan za 2020. godinu, a najvećim dijelom se odnose na rashode za kupnju zemljišta koja je planirana u iznosu od 710.000 kuna dok se na rashode za nematerijalnu imovinu odnosi 609.000 kuna (licence i dr.).

**Rashodi za nabavu proizvedene dugotrajne imovine** su smanjeni za 14,4 mil. kuna i novim Izmjenama iznose 51.518.644 kuna, a smanjenje rashoda se najvećim dijelom odnose na rashode određene za kupnju i izgradnju građevinskih objekata u iznosu od 36.946.558 kuna ili 69,7% ukupnih rashoda za nabavu proizvedene dugotrajne imovine pri čemu su najznačajniji rashodi namijenjeni za projekt Karlovac II u iznosu od 15,3 mil. kuna i ovim Izmjenama su smanjeni za 14,4 mil.kuna. Rashodi za gradnju Dječjeg vrtića Mahično su planirani u iznosu od 4.277.192 kuna, dok je za izgradnju dječjih igrališta planirano 600.000 kuna. Troškovi izgradnje mrtvačnice Tušilović su planirani u iznosu od 800.000 dok se na rashode za uređenje i izgradnju prometnica odnosi 2,4 mil. kuna. Sanacija klizišta planirana je u iznosu od 1.718.750 kuna, za izgradnju pristupne prometnice CGO Babina gora planirano je 3,1 mil. kuna rashoda, a za izgradnju poduzetničke zone Mekušje planirano je 7,5 mil. kuna.

Ostale rashode u ovoj skupini čine rashodi za nabavu postrojenja i opreme koji su povećani za 351.973 kuna i iznose 6.960.144 kuna dok su rashodi za knjige i umjetnička djela smanjeni za 258.871 kuna i iznose 3.124.107 kuna. Ovu skupinu rashoda čine još i rashodi za nematerijalnu proizvedenu imovinu koji su planirani u iznosu većem za 28.750 kuna i novi plan iznosi 4.463.335 kuna (izrada projektne dokumentacije, ulaganja u računalne programe, prostorni planovi i drugo), a za višegodišnje nasade i osnovno stado planirano je 24.500 kuna (nabava riba).

Skupina rashoda za nabavu plemenitih metala i ostalih pohranjenih vrijednosti planirana je u iznosu od 5.000 kuna.

 Rashodi za dodatna ulaganja na nefinancijskoj imovini su smanjeni za 1,5 mil. kuna i novi plan iznosi 21.108.712 kuna pri čemu se najveći dio odnosi na rashode za dodatna ulaganja na građevinskim objektima u iznosu od 21,0 mil. kuna dok se na rashode za dodatna ulaganja na postrojenjima i opremi odnosi 119.500 kuna (ulaganja kod proračunskog korisnika Gradski muzej Karlovac). Dodatna ulaganja na građevinskim objektima se najvećim dijelom odnose na rekonstrukciju dječjeg vrtića Dubovac koja je planirana u iznosu od 7,7 mil. kuna i na završene projekte energetske obnove javnih zgrada (Veleučilište Meštrovićeva i Gradska uprava) za što je planirano 2,3 mil. kuna. Rashodi za dodatna ulaganja na objektima osnovnih škola iznose 3,4 mil. kuna dok je za održavanje poslovnih prostora i objekata u vlasništvu grada planirano 1,7 mil.kuna, a za izgradnju groblja 1,0 mil.kuna. U ovoj skupini rashoda planiran je i završetak rekonstrukcije atletske staze u iznosu od 2,1 mil. kuna kao i asfaltiranje odnosno pojačano održavanje nerazvrstanih cesta u iznosu od 1,5 mil. kuna.

**3.3. IZDACI ZA FINANCIJSKU IMOVINU I OTPLATE ZAJMOVA**

Trećim Izmjenama i dopunama Proračuna za 2020. godinu ova skupina rashoda se smanjuje za 3.500.000 kuna i planirana je u novom iznosu od 8.252.550 kuna. Sredstva se odnose na stjecanje udjela Grada u trgovačkom društvu Gradska toplana za što je planirano 2,5 mil. kuna dok se 5,7 mil.kuna odnosi na otplatu glavnica tri dugoročna kredita Grada. Na otplatu obveza Gradske knjižnice „Ivan Goran Kovačić“ prema Gradu se odnosi 52.553 kuna.

U strukturi ukupnih rashoda ovi izdaci čine 2,3%.

**II. POSEBNI DIO**

U Posebnom dijelu Proračuna Grada Karlovca za 2020. godinu, pa tako i u Prijedlogu trećih Izmjena i dopuna Proračuna za 2020. godinu, rashodi i izdaci se prikazuju po organizacijskoj klasifikaciji, znači po razdjelima, odnosno po upravnim tijelima gradske uprave i njihovim proračunskim korisnicima prema sljedećem tabličnom prikazu:







U nastavku se daje obrazloženje planiranih rashoda trećih Izmjena i dopuna Proračuna Grada Karlovca za 2020. godinu po razdjelima i programima.

**RAZDJEL 001 – URED GRADONAČELNIKA**

Prijedlogom trećih Izmjena i dopuna financijskog plana za 2020. godinu Ured gradonačelnika je planiran u iznosu od 26.378.860 kuna odnosno povećan je za 289.777 kuna u odnosu na planirano proračunom za 2020. godinu.

Plan koje predlaže Ured gradonačelnika prikazan je po programima i aktivnostima u tablici kako slijedi:





**GLAVA URED GRADONAČELNIKA**

**PROGRAM Redovna djelatnost** predloženimtrećim Izmjenama i dopunama Proračuna Grada Karlovca za 2020. godinu smanjuje se za 137.000 kuna i novi plan iznosi 6.132.000 kuna.

**Aktivnost: Financiranje osnovnih aktivnosti** planirano je smanjenje rashoda za 137.000 kuna i novi plan iznosi 5.462.000 kuna, a promjene se odnose na smanjenje rashoda za usluge pravnog savjetovanja za 150.000 kuna i novi plan iznosi 329.000 kuna, zatim na premije osiguranja za 50.000 kuna i novi plan iznosi 200.000 kuna, ostale usluge su povećane za 108.000 kuna i novi plan iznosi 388.000 kuna isto kao i troškovi protokola koji su planirani u novom iznosu od 310.000 kuna, rashodi za komunalne usluge su smanjeni za 20.000 kuna i novi plan iznosi 140.000 kuna, dok su troškovi stručnog usavršavanja zaposlenika smanjeni za 20.000 kuna i novi plan iznosi 75.000 kuna, a rashodi za službena putovanja zaposlenika za 23.000 kuna i iznose 47.000 kuna.

 **Aktivnost: Tekuće donacije za šport, kulturu i ostalo** predloženo je povećanje rashoda za 30.000 kuna i novi plan iznosi 230.000 kuna, a odnose se na isplatu sredstava raznim kulturnim, športskim, vjerskim i civilnim organizacijama po rješenjima Gradonačelnika.

 **Tekući projekt: Opremanje upravnih odjela Gradske uprave** planirano je smanjenje rashoda za 30.000 kuna i novi plan iznosi 170.000 kuna, sredstva se odnose na kupnju uređaja i opreme za ostale namjene koja je predložena u novom iznosu od 50.000 kuna.

**PROGRAM Vatrogasna zajednica grada** planirano je povećanje rashoda za 440.000 kuna ili za 32,5% u odnosu na plan za 2020. i novi plan iznosi 1.795.000 kuna, a povećanje se odnosi na:

 **Aktivnost: Financiranje redovne djelatnosti** povećani su rashodi za 90.000 kuna i novi plan iznosi 480.000 kuna, a odnosi se na tekuće donacije Vatrogasnoj zajednici za troškove redovnog poslovanja.

 **Kapitalni projekt: Ulaganja u objekte i opremu DVD-a** planiran je u iznosu većem za 350.000 kuna i novi plan iznosi 800.000 kuna, a odnosi se na kapitalne donacije dobrovoljnim vatrogasnim društvima za nabavu opreme.

**PROGRAM Javne potrebe u kulturi**  jeunutar ovog upravnog odjelaplaniran u iznosu manjem za 10.000 kuna, a odnosi se na organizaciju manifestacije „Zvjezdano ljeto“ koja je planirana u iznosu od 125.000 kuna.

**GLAVA MJESNA SAMOUPRAVA**

**PROGRAM Redovna djelatnost** planirani su rashodi u iznosu od 1.978.000 kuna što je za 30.000 kuna više u odnosu na Plan za 2020.godinu, a povećanje se odnosi na sljedeću aktivnost:

 **Aktivnost: Financiranje osnovnih aktivnosti** novi plan iznosi 110.000 kuna, a odnosi se na troškove zakupa i najma za potrebe rada mjesnih odbora i gradskih četvrti.

**GLAVA JAVNA VATROGASNA POSTROJBA**

Trećim Izmjenama i dopunama Plana za 2020. godinu predloženo je povećanje sredstava za financiranje proračunskog korisnika Javne vatrogasne postrojbe Grada Karlovca za svega 11.777 kuna i novi plan iznosi 11.215.728 kuna. Predložene izmjene se odnose na program vlastite djelatnosti Javne vatrogasne postrojbe koji je financiran iz njihovih vlastitih prihoda, a ovim Izmjenama je planiran u iznosu od 991.548 kuna.

**GLAVA GRADSKO VIJEĆE**

**PROGRAM Redovna djelatnost** planirana je u iznosu manjem za 45.000 kuna i novi plan iznosi 3.362.132 kuna, a promjena se odnosi na trošak financiranja osnovnih aktivnosti za što je poslije izmjene planirano 3.220.132 kuna pri čemu su naknade članovima Gradskog vijeća smanjene za 40.000 kuna i novi plan iznosi 100.000 kuna dok su usluge prijenosa sjednica vijeća planirane u novom iznosu od 65.000 kuna.

**RAZDJEL 002 - UPRAVNI ODJEL ZA PRORAČUN I FINANCIJE**

Prijedlogom trećih Izmjena i dopuna financijskog plana Upravnog odjela za proračun i financije za 2020. godinu, ukupno planirana sredstva odjela iznose 33.403.377 kuna što je smanjenje za 3,1 mil. kuna u odnosu na planirano proračunom za 2020. godinu.

Financijski plan Upravnog odjela prikazan je po programima i aktivnostima u sljedećoj tablici:



**PROGRAM Redovna Redovna djelatnost**  planiran je u iznosu većem za 46.000 kuna i novi plan iznosi 1.104.800 kuna, a povećanje sredstava se odnosi na troškove naplate naknade za uređenje voda za fizičke osobe koja je ovim Izmjenama planirana u iznosu većem za 55.000 kuna i iznosi 850.000 kuna dok su troškovi zaposlenih na razrezu i naplati NUV-a planirani u iznosu od 254.800 kuna.

**PROGRAM Upravljanje javnim financijama** trećim Izmjenama i dopunama proračuna za 2020. godinu predloženo je smanjenje rashoda za 3,2 mil. kuna i novi plan iznosi 32.298.577 kuna, a odnosi se na sljedeće:

**Aktivnost: Rashodi za zaposlene u Gradskoj upravi** povećani su za 330.000 kuna i novi plan sada iznosi 18.984.500 kuna, a promjene su vezane uz rashode za plaće koji su planirani u novom iznosu od 15,3 mil. kuna dok su doprinosi za zdravstveno osiguranje planirani u iznosu od 2,4 mil.kuna.

**Aktivnost: Materijalni i financijski rashodi** planirani su u iznosu manjem za 90.000 kuna i novi plan iznosi 1.329.080 kuna, pri čemu su smanjeni planirani rashodi za povrat preplaćenih prihoda i novi plan iznosi 80.000 kuna, naknade za bankarske usluge i platni promet iznose 200.000 kuna dok su naknade troškova prijevoza planirane u iznosu od 675.000 kuna.

**Aktivnost: Financiranje usluga naplate** trećim Izmjenama planirani rashodi iznose 2.400.000 kuna što je za 60.000 kuna više u odnosu na prethodno planirano. Promjene se odnose na povećanje rashoda za naplatu prihoda Županijskoj upravi za ceste za što je planirano 80.000 kuna dok su povećani rashodi za naplatu prihoda Poreznoj upravi za što je planirano 1.250.000 kuna.

**Tekući projekt: Otplate glavnice za primljene zajmove od banaka** planirano je smanjenje rashoda za 3,5 mil.kuna i novi plan iznosi 5.699.997 kuna. Otplata beskamatnog zajma Ministarstva financija prema uputama Ministarstva ne evidentira se kao izdatak, već kao smanjenje obveze prema Ministarstvu.

**RAZDJEL 004 UPRAVNI ODJEL ZA PROSTORNO UREĐENJE,**

**GRADNJU I ZAŠTITU OKOLIŠA**

Prijedlogom trećih Izmjena i dopuna financijskog plana Upravnog odjela za prostorno uređenje, gradnju i zaštitu okoliša za 2020. godinu, ukupno planirana sredstva smanjuju se za 17,6 mil. kuna te sada iznose 40.547.353 kuna. Planirani rashodi i izdaci provode se kroz sljedeće programe:



**PROGRAM Gradnja objekata** planiran je u iznosu od 27.571.778 kuna što je za 14,5 mil. kuna manje u odnosu na Plan za 2020. godinu, a najveći dio se odnosi na sljedeće kapitalne projekte:

 **Kapitalni projekt: Karlovac II** planirani su rashodi u iznosu od 15.309.739 kuna što je smanjenje za 14,4 mil. kuna u odnosu na prethodni plan, a sredstva se odnose na uređenje komunalne infrastrukture (oborinska odvodnja, nogostupi, autobusna ugibališta, javna rasvjeta i dr.) po pojedinim naseljima grada Karlovca. Zbog iznimno dugog postupka javne nabave, sklapanje ugovora očekuje se nakon usvajanja proračuna za 2021. godinu.

**Kapitalni projekt: Sanacija klizišta** planirani rashodi se smanjuju za 100.000 kuna i novi plan iznosi 1.950.000 kuna, a odnosi se na troškove izrade projektne dokumentacije za ishođenje građevinskih dozvola za sanaciju klizišta u naseljima Zadobarje, Suci, Manjerovići i Gornji Sjeničak te za izvođenje radova na sanaciji klizišta u naselju Skakavac. Izrada navedene projektne dokumentacije i izvođenje predmetnih radova sufinancira se od strane Hrvatskih voda.

**PROGRAM Zaštita i očuvanje kulturne baštine** planiran je u iznosu manjem za 7.500 kuna i poslije izmjena iznosi 127.500 kuna, a odnosi se na projekt uklanjanja ruševnih objekata.

**PROGRAM Prostorno uređenje** predlaže se u iznosu manjem za 100.000 kuna i novi plan iznosi 933.125 kuna, a odnosi se najvećim dijelom na projekt **Izrada prostorno planske dokumentacije i urbanističkih planova** koji je planiran u iznosu od 900.000 kuna.

**PROGRAM Zaštita okoliša** planiran je u iznosu manjem za 2.375.779 kuna ili za 57,08% i poslije izmjena iznosi 1.786.432 kuna, a do promjene je došlo na sljedećim projektima:

**Aktivnost:** **Usluge za zaštitu okoliša** povećani su rashodi za 116.000 kuna i novi plan iznosi 935.000 kuna, a povećanje sredstava se odnosi na uslugu zbrinjavanja opasnog otpada koja je planirana u iznosu od 145.564 kuna.

**Aktivnost:** **Centar za gospodarenje otpadom Karlovačke županije** planiran je u iznosu manjem za 1,8 mil. kuna i novi plan iznosi 363.837 kuna, a smanjenje rashoda rezultat je izostalih kapitalnih pomoći.

**Kapitalni projekt: Nabava spremnika** planiran je u iznosu od214.595 kuna što je smanjenje za 706.043 kuna u odnosu na Plan za 2020. godinu, a realizacija i isporuka spremnika očekuje se početkom 2021. godine.

**Tekući projekt: Program zaštite okoliša s planom gospodarenja otpadom** planirano je smanjenje rashoda za promidžbu i informiranje i novi plan iznosi 8.000 kuna.

**PROGRAM Energetska učinkovitost** planiran je unutar ovog upravnog odjela u iznosu od 2.616.023 kuna što je za 0,5 mil. kuna manje u odnosu na planirano proračunom za 2020. godinu. Promjene se odnose najvećim dijelom na sredstva namijenjena projektu energetske obnove zgrade gradske uprave koja je planirana u iznosu od 1.862.534 kuna i energetske obnove zgrade Veleučilišta Karlovac koja je planirana u iznosu od 493.489 kuna.

**RAZDJEL 005 UPRAVNI ODJEL ZA KOMUNALNO GOSPODARSTVO**

Prijedlogom trećih Izmjena i dopuna financijskog plana za 2020. godinu ukupno planirana sredstva Upravnog odjela za komunalno gospodarstvo iznose 55.205.589 kuna i povećana su za 0,7 mil.kuna. Planirani rashodi i izdaci provode se kroz sljedeće programe:





**PROGRAM Održavanje komunalne infrastrukture** trećimIzmjenama i dopunama predloženo je povećanje rashoda za 170.200 kuna i novi plan iznosi 44.073.415 kuna, a do promjena je najvećim dijelom došlo na sljedećim aktivnostima:

**Aktivnost: Održavanje zelenih površina i groblja** planirani su rashodi u iznosu većem za 200.000 kuna i novi plan iznosi 9.905.000 kuna, a odnosi se na rashode za tekuće i investicijsko održavanje zelenih površina i groblja.

**Aktivnost: Održavanje dječjih igrališta i sportskih terena** predloženo je smanjenje rashoda za 30.000 kuna ili za 60,0% od plana za 2020. godinu i novi plan iznosi 20.000 kuna.

**PROGRAM Razvoj i sigurnost prometa** planirano je smanjenje rashoda za 30.000 kuna i novi plan iznosi 2.450.000 kuna, a odnosi se na sljedeću aktivnost:

 **Aktivnost: Urbana oprema** smanjeni su rashodi za 30.000 kuna i novi plan iznosi 200.000 kuna, a odnosi se na usluge održavanja urbane opreme koja je planirana u iznosu od 100.000 kuna.

**PROGRAM Upravljanje objektima u vlasništvu Grada** planiran je u iznosu većem za 613.160 kuna i novi plan iznosi 6.393.710 kuna.

**Aktivnost: Održavanje stanova** planiran je u iznosu od 1.010.000 kuna što je za 125.000 kuna više u odnosu na prethodno planirano.

**Aktivnost: Održavanje poslovnih prostora i ostalih objekata** povećani su rashodi za 488.160 kuna i novi plan iznosi 2.932.475 kuna, a odnosi se najvećim dijelom na kapitalne pomoći trgovačkom društvu Mladost u iznosu od 265.000 kuna i trgovačkom društvu Hostel Selce u iznosu od 265.000 kuna. Povećani su rashoda za dodatna ulaganja u sportske objekte 50.000 kuna i novi plan iznosi 889.315 kuna dok su rashodi za usluge priključka električne energije smanjeni za 100.000 kuna.

**RAZDJEL 006 - UPRAVNI ODJEL ZA IMOVINSKO PRAVNE POSLOVE I UPRAVLJANJE IMOVINOM**

Planirani rashodi Upravnog odjela za imovinsko pravne poslove i upravljanje imovinom iznose 4.103.000 kuna što je za 150.000 kuna više u odnosu na Proračun Grada Karlovca za 2020.godinu. Promjene se odnose na sljedeći program:



**PROGRAM Upravljanje imovinom** ukupna sredstva povećana su za 150.000 kuna ili za 3,79% i novi plan iznosi 4.103.000 kuna, a izmjene se odnose na sljedeće aktivnosti i projekte:

 **Aktivnost: Evidencija imovine** planirani su rashodi u iznosu manjem za 35.000 kuna i novi plan iznosi 1.733.000 kuna, a odnose se na smanjenje rashoda za procjenu nekretnina i plan iznosi 165.000 kuna.

 **Kapitalni projekt: Kupnja gradskih stanova** rashodi su planirani u novom iznosu od 750.000 kuna što je za 150.000 kuna ili za 25,0% više u odnosu na planirano Proračunom za 2020. godinu.

 **Tekući projekt: Reambulacija** planirano je povećanje rashoda iza 35.000 kuna i novi plan iznosi 700.000 kuna, a odnosi se na intelektualne usluge.

**RAZDJEL 007 - UPRAVNI ODJEL ZA GOSPODARSTVO, POLJOPRIVREDU I TURIZAM**

Trećim Izmjenama i dopunama proračuna za 2020. godinu ukupni rashodi za Upravni odjel za gospodarstvo, poljoprivredu i turizam planirani su u iznosu većem za svega 6.000 kuna i novi plan iznosi 14.563.042 kuna.







**PROGRAM Redovna djelatnost** planirani rashodi su veći za 170.000 kuna ili za 5,6% u odnosu na plan za 2020.godinu i novi plan iznosi 3.220.273 kuna, a odnosi se na sljedeće aktivnosti i projekte:

 **Aktivnost: Financiranje osnovnih aktivnosti** planirano je povećanje rashoda za 156.000 kuna i novi plan iznosi 1.019.000 kuna, a sredstva se odnose na računalne usluge koje su planirane u iznosu od 814.000 kuna, usluge održavanja računalne opreme su planirane u iznosu od 120.000 kuna dok se na usluge interneta odnosi 85.000 kuna.

 **Kapitalni projekt: Informatizacija Gradske uprave** povećani su rashodi za 14.000 kuna i novi plan iznosi 2.011.000 kuna, a rashodi se odnose najvećim dijelom na troškove licenci u iznosu od 609.000 kuna, na ulaganja u računalne programe u iznosu od 486.000 kuna, na nabavu računala i pripadajuće opreme u iznosu od 320.000 kuna dok su troškovi najma računala i računalne opreme planirani u iznosu od 490.000 kuna, a rashodi za usluge 45.000 kuna.

**PROGRAM Veterinarsko zdravstvena zaštita** planiran je u iznosu manjem za 170.000 kuna ili za 9,02% u odnosu na plan i novi plan iznosi 1.715.000 kuna, a odnosi se na plaćanje usluga skloništa za napuštene životinje.

**PROGRAM Poljoprivreda i ruralni razvoj** trećim Izmjenama i dopunama predloženo je povećanje rashoda za 6.000 kuna i novi plan iznosi 1.671.838 kuna, a promjena se odnosi na subvenciju poljoprivrednim gospodarstvima za primarnu proizvodnju po zahtjevu za što je planirano 1.230.438 kuna.

**GLAVA 02 AQUATIKA – SLATKOVODNI AKVARIJ KARLOVAC**

Trećim Izmjenama i dopunama Proračuna za 2020. godinu aktivnost proračunskog korisnika planirana je u iznosu od 5.019.331 kuna. Djelatnost proračunskog korisnika Aquatika – slatkovodni akvarij Karlovac provodi se kroz dva programa kako slijedi:

**PROGRAM Razvoj turizma** ovim izmjenama i dopunama Proračuna za 2020. godinu nije bilo promjena unutar programa i plan iznosi 3.008.000 kuna. Unutar ovog programa proračunskim sredstvima financiraju se plaće zaposlenika Aquatike za što je planirano 1.933.000 kuna dok je za materijalne rashode poslovanja ustanove planirano 1.045.000 kuna.

**PROGRAM Aquatika – slatkovodni akvarij Karlovac – vlastita djelatnost** planiran je u iznosu 2.011.331 kuna, a odnosi se najveći dijelom na rashode namijenjene opremanju ustanove i materijalne rashode koji se financiraju iz njihovih vlastitih sredstava.

**RAZDJEL 008 – UPRAVNI ODJEL ZA DRUŠTVENE DJELATNOSTI**

Prijedlogom trećih Izmjena i dopuna financijskog plana Upravnog odjela za društvene djelatnosti za 2020. godinu, ukupna planirana sredstva smanjuju se za 390.269 kuna te sada iznose 179.225.240 kuna.

**GLAVA 01 DRUŠTVENE DJELATNOSTI**

Iz tablice u nastavku vidljivo je da su rashodi Glave UO za društvene djelatnosti smanjeni za 1,2 mil. kuna i novi plan iznosi 34.005.373 kuna.







**PROGRAM Gradnja objekata** unutar ovog Upravnog odjela planiran je u iznosu od 13.008.782 kuna što je za 1,0 mil. kuna manje u odnosu na Plan za 2020. godinu, a odnosi se na sljedeće projekte:

 **Kapitalni projekt: Rekonstrukcija i energetska obnova Dječjeg vrtića Dubovac** predlaže se u iznosu od 8.082.942 kuna što je smanjenje za 942.300 kuna u odnosu na Plan za 2020. godinu, a odnosi se najvećim dijelom na sredstva namijenjena rekonstrukciji dječjeg vrtića pri čemu su realizirani troškovi niži od očekivanih i planiranih.

 **Kapitalni projekt: Izgradnja Dječjeg vrtića Mahično** planiran je u iznosu od 4.925.840 kuna, a najvećim dijelom se odnosi na troškove izgradnje i opremanja vrtića.

**PROGRAM Zaštita i očuvanje kulturnih dobara** planirano je smanjenje rashoda za 50.000 kuna i novi plan iznosi 1.512.642 kuna, a najvećim dijelom se odnosi na kapitalne donacije namijenjene objektima kulturne baštine planiran u iznosu od 464.192 kuna kao i za obnovu mrtvačnice na Židovskom groblju za što je planirano 563.450 kuna.

**PROGRAM Osnovno školstvo – iznad standarda** planiran je u iznosu manjem za 72.000 kuna i novi plan iznosi 251.000 kuna, a odnosi se na sufinanciranje prijevoza djece osnovnih škola za što je planirano 195.000 kuna dok je za prijevoz djece s teškoćama u razvoju planirano 56.000 kuna.

**PROGRAM Stipendiranje učenika i studenata** planirano je povećanje rashoda za 15.000 kuna koji se odnose na stipendije učenicima srednjih škola i studentima, koje su dodjeljene putem natječaja, a planirane su u iznosu od 347.378 kuna.

**PROGRAM Ostale aktivnosti u obrazovanju** planiran je u iznosu manjem za 44.675 kuna i novi plan za 2020. godinu iznosi 491.825 kuna, a rashodi se najvećim dijelom odnose na troškove projekta „Školski obrok za svako dijete“ u iznosu od 31.000 kuna, na sufinanciranje prijevoza učenika srednjih škola u iznosu od 215.000 kuna i na projekt Pomoćnici u nastavi 132.200 kuna (sufinanciranje plaće osobe zaposlene na projektu).

**PROGRAM Predškolski odgoj i obrazovanje** planiran je u iznosu manjem za 1.000 kuna i novi plan iznosi 349.450 kuna, a odnosi se na smanjenje troškove projekta unaprijeđenja rada predškolskog odgoja u vrtićima koji je planiran u iznosu od 179.450 kuna.

**PROGRAM Javne potrebe u kulturi** planirana sredstva su smanjena za 18.066 kuna i novi plan iznosi 1.249.934 kuna, a smanjenje rashoda se odnosi na troškove manifestacije „Zvjezdano ljeto“ koja je planirana u iznosu od 179.450 kuna.

**PROGRAM Socijalna skrb – gradski program** planiran je u iznosu manjem za 215.819 kuna i novi plan iznosi 3.436.381 kuna, a odnosi na sljedeće aktivnosti:

 **Aktivnost: Pomoći za socijalno ugroženu djecu i mlade** planirana je u iznosu većem za 19.981 kuna i novi plan iznosi 207.681 kuna, a sredstva se odnose na troškove ljetovanja djece za što je planirano 17.181 kuna dok je naknada troškova za smještaj djece u vrtiće planirana u iznosu većem za 10.000 kuna i novi plan iznosi 45.000 kuna, troškovi prehrane i produženog boravka učenika u osnovnim školama planirani su u iznosu od 145.500 kuna.

 **Aktivnost: Pomoći za troškove stanovanja** su smanjene za 143.200 kuna i novi plan iznosi 1.091.300 kuna od čega se na nabavu ogrjeva odnosi 331.800 kuna, za sufinanciranje troškova komunalija 370.000 kuna, za sufinanciranje troškova električne energije 300.000 kuna dok se na troškove centralnog grijanja odnosi 89.500 kuna.

 **Aktivnost:Pomoći umirovljenicima** planirane su u iznosu od 457.400 kuna. Od toga su pomoći umirovljenicima nižeg socijalnog stanja planirane u iznosu od 57.400 kuna, naknade za troškove prijevoza su u planirane u iznosu od 220.000 kuna, a troškovi prijevoza za socijalno ugrožene kategorije stanovništva 30.000 kuna. Takozvane „božićnice” umirovljenicima su planirane u iznosu od 150.000 kuna, odnosno svakom umirovljeniku planirano je po 300 kuna pomoći.

**Aktivnost: Pomoći u prehrani**  su planirane u iznosu od 670.000 kuna od čega je naknada za tople obroke i pakete suhe hrane ostvarena u iznosu od 625.000 kuna, a mlijeko za dojenčad u iznosu od 45.000 kuna.

**Aktivnost: Skrb o starijim i bolesnim osobama** odnosi se na zdravstvenu njegu i pomoć u kući starih i bolesnih osoba, a planirani rashodi iznose 490.000 kuna. Za zdravstvenu njegu u kući starih i bolesnih osoba planirano je 140.000 kuna putem Ustanove za zdravstvenu njegu u kući, a za pomoć u kući starim i bolesnim planirano je 350.000 kuna koja se ostvaruje preko Gradskog društva Crvenog križa.

 **Aktivnost: Ostale naknade i pomoći građanima** planirane su u iznosu od 520.000 kuna, od toga je za usluge prijevoza i ukopa pokojnika planirano 70.000 kuna, za nabavu pogrebne opreme 30.000 kuna, a za ostale pomoći po posebnim odlukama 420.000 kuna koje se isplaćuju temeljem Rješenja Gradonačelnika.

**PROGRAM Socijalna skrb – zakonske osnove** planirano je smanjenje rashoda za 275.000 kuna ili za 31,98% i novi plan iznosi 585.000 kuna, a odnosi se na pomoći za podmirenje troškova stanovanja pri čemu se na sufinanciranje troškova komunalija odnosi 430.000 kuna, a na troškove centralnog grijanja 155.000 kuna.

**PROGRAM Zdravstvo i međugeneracijska solidarnost** planiran je u iznosu manjem za 53.094 kuna i novi plan iznosi 1.285.906 kuna, a sredstva se odnose najvećim dijelom odnose na aktivnost pomoći proračunima i proračunskim korisnicima u zdravstvu za što je planirano 600.000 kuna, a sve vezano za nabavu zaštitne opreme za zdravstvene ustanove neophodne za rad u uvjetima epidemije. Do promjene je došlo na sljedećim aktivnostima:

**Aktivnost: Donacije za novorođenu djecu** planirano je smanjenje rashoda za 65.000 kuna i novi plan iznosi 485.000 kuna, odnosno za svako novorođeno dijete planirano je 1.500 kuna pomoći.

**Aktivnost: Pomoć u kući starijim i bolesnim osobama** planirana je u iznosu od 70.906 kuna, a odnose se na program pomoći u kući i dnevni boravak koji se provodi putem Gradskog društva Crvenog križa u Karlovcu za što je planirano 29.900 kuna dok se na pomoći provedene putem Doma zdravlja Karlovac odnosi 20.000 kuna.

 **Aktivnost: Skrb o braniteljima** planirano je smanjenje rashoda za 10.000 kuna i novi plan iznosi 130.000 kuna, a odnosi se na sufinanciranje plaće socijalnog radnika u iznosu od 60.000 kuna. Sredstva namijenjena ukopu hrvatskih branitelja koja se provode putem Zelenila d.o.o. su planirana u iznosu od 70.000 kuna.

 **PROGRAM Javne potrebe u športu** planiran je u iznosu većem za 430.000 kuna i novi plan iznosi 8.277.000 kuna, a povećanje rashoda se odnosi na tekuće donacije Karlovačkoj športskoj zajednici za financiranje njihove redovne djelatnosti, za plaće športskih trenera i za prijenos sredstava športskim klubovima za što je planirano 8.217.000 kuna.

**PROGRAM Potpore za rad udruga** planiran je u iznosu većem za 99.575 kuna i novi plan iznosi 1.643.575 kuna, a odnosi se na povećanje sredstava za financiranje djelatnosti Gradskog društva Crvenog križa Karlovac čiji plan poslije izmjena iznosi 850.000 kuna.

**GLAVA 02 OSNOVNE ŠKOLE** ukupni planirani rashodi smanjuju se za programe osnovnog školstva za 31.264 kuna i novi plan iznosi 96.590.134 kuna, a do promjene je došlo unutar sljedećih programa:





U programu Osnovno školstvo – zakonski standard planirano je 10.978.870 kuna, a do promjene je došlo unutar aktivnosti i projekata što je vidljivo iz gornje tablice pa je tako za aktivnost Financiranje materijalnih i financijskih rashoda planirano 150.143 kuna manje u odnosu na plan za 2020. godinu i novi plan iznosi 7.122.353 kuna dok su sredstva namijenjena energetskoj obnovi osnovne škole Braća Seljan smanjena za 81.293 kuna i novi plan iznosi 743.707 kuna. Za kapitalni projekt Nabavu nefinancijske imovine predloženo je povećanje rashoda za 231.436 kuna i novi plan iznosi 1.920.810 kuna.

**PROGRAM Osnovno školstvo – iznad standarda**  planiran je u iznosu manjem za 17.527 kuna u odnosu na druge Izmjene i dopune Plana za 2020. godinu i predloženim izmjenama iznosi 1.739.194 kuna, a odnosi se na sljedeće:

 **Aktivnost: Produženi boravak** predloženo je povećanje rashoda za 118.614 kuna i novi plan iznosi 1.224.761 kuna, a povećanje rashoda za aktivnost produženog boravka planirana je za osnovnu školu Dragojla Jarnević čiji plan poslije izmjena iznosi 253.700 kuna, za osnovnu školu Grabrik čiji plan poslije izmjena iznosi 89.500 kuna i za osnovnu školu Švarča čiji plan iznosi 326.325 kuna.

 **Tekući projekt: Nabava obrazovnog materijala za učenike OŠ** planirani su rashodi u iznosu manjem za 136.141 kuna ili za 20,94% manje u odnosu na prvotno planirano proračunom za 2020.godinu i novi plan iznosi 513.859 kuna.

**PROGRAM Osnovno školstvo – vlastita djelatnost** iz tablice je vidljivo kako je program Vlastite djelatnosti osnovnih škola planiran u iznosu manjem za 1.133.927 kuna i novi plan iznosi 11.691.179 kuna, a najvećim dijelom se odnosi na smanjenje rashoda za projekt „Škole za život“ za 243.463 kuna i iznose 3.126.683 kuna. U okviru ovog projekta planirana su sredstva za nabavu opreme i nastavnih pomagala, udžbenika i radnih materijala te za opremanje školskih knjižnica osnovnih škola obveznom lektirom za provođenje programa Ministarstva znanosti i obrazovanja. Smanjeni su rashodi za redovnu djelatnost osnovnih škola za 483.189 kuna i novi plan iznosi 2.782.503 kuna kao i rashodi za provođenje aktivnosti produženog boravka čiji plan poslije izmjena iznosi 1.651.674 kuna. Ovo smanjenje rashoda rezultat je neostvarenih vlastitih prihoda koje škole ostvaruju participiranjem roditelja u provedbi aktivnosti produženog boravka.

**PROGRAM Rashodi za zaposlene u osnovnim školama** planirani su u iznosu većem za 1.115.000 kuna i novi plan iznosi 69.437.145 kuna. Radi se o plaćama zaposlenim u osnovnim školama koje se financiraju iz Ministarstva znanosti i obrazovanja.

**GLAVA 03 USTANOVE KULTURE**

Ukupan plan za redovnu djelatnost ustanova kulture povećava se 35.850 kuna i novi plan iznosi 20.789.989 kuna, a odnose se na sljedeće programe:



**PROGRAM Javne ustanove u kulturi** planiran je u iznosu od 16.250.108 kuna, a do promjena je došlo unutar sljedećih aktivnosti i projekata:

**Aktivnost: Rashodi za zaposlene** planirana je u iznosu manjem za 114.000 kuna i predlaže se u iznosu od 10.993.925 kuna, a do smanjenja je došlo kod proračunskog korisnika Gradska knjižnica „Ivan Goran Kovačić“ za 180.000 kuna i novi plan iznosi 4.830.000 kuna dok su za 66.000 kuna povećani rashodi za zaposlene proračunskog korisnika Gradski muzej Karlovac i novi plan iznosi 3.392.625 kuna. Rashodi za zaposlene u Gradskom kazalištu „Zorin Dom“ nisu mijenjani ovim Izmjenama i iznose 2.771.300 kuna.

**Aktivnost: Materijalni i financijski rashodi** povećani su rashodi za 88.000 kuna i novi plan iznosi 3.681.933 kuna, pri čemu se na materijalne rashode proračunskog korisnika Gradska knjižnica odnosi 710.000 kuna što je za 180.000 kuna više u odnosu na plan za 2020.godinu, materijalni rashodi Gradskog muzeja Karlovac iznose 2.089.933 kuna dok se na rashode Gradskog kazališta „Zorin Dom“ odnosi 882.000 kuna.

 **Kapitalni projekt: Opremanje ustanove** planirani su rashodi u iznosu od 105.000 kuna što je za 24.000 kuna više u odnosu na plan za 2020. godinu, a do promjene je došlo kod proračunskog korisnika Gradsko kazalište „Zorin Dom“ čiji plan iznosi 67.000 kuna.

**PROGRAM Javne potrebe u kulturi** planirani su rashodi u iznosu manjem za 24.000 kuna i novi plan iznosi 315.250 kuna, a do promjene je došlo na projektu „Zvjezdano ljeto“ koji je poslije izmjena planiran u iznosu od 116.000 kuna, a odnosi se na proračunskog korisnika Gradsko kazalište „Zorin Dom“.

**PROGRAM Ustanove u kulturi – vlastita djelatnost** predloženo je povećanje plana za 59.850 kuna i novi plan iznosi 4.224.631 kuna pri čemu su rashodi za dodatna ulaganja u objekte kulture smanjeni za 151.252 kuna, a smanjenje sredstava se odnosi na ulaganja kod proračunskog korisnika Gradski muzej Karlovac i iznose 333.970 kuna. Programska djelatnost ustanova kulture je povećana za 171.752 kuna i novi plan iznosi 2.345.628 kuna dok su troškovi redovne djelatnosti ustanova u kulturi planirani u iznosu od 1.133.417 kuna.

**GLAVA 04 USTANOVE PREDŠKOLSKOG ODGOJA I OBRAZOVANJA**

Ukupno planirani izdaci za programe ustanova predškolskog odgoja i obrazovanja su povećani za 0,8 mil. kuna i iznose 27.839.744 kuna, a odnose se na sljedeće programe:



**PROGRAM Predškolski odgoj i obrazovanje**  ovim Izmjenama i dopunama predložen je u iznosu većem za 1.223.380 kuna i novi plan iznosi 20.199.385 kuna pri čemu se najveći dio odnosi na rashode za zaposlene koji su kod proračunskog korisnika Dječji vrtić Karlovac planirani u iznosu od 7.732.255 kuna što je za 312.150 kuna više u odnosu na plan za 2020.godinu dok su rashodi za zaposlene u Dječjem vrtiću Četiri rijeke povećani za 1,0 mil. kuna i iznose 8.501.050 kuna. Do promjena je došlo na projektu „Unapređenje kvalitete predškolskog odgoja i obrazovanja“ koji je planiran u iznosu manjem za 91.770 kuna i novi plan iznosi 3.913.180 kuna, smanjeni su rashodi kod dječjeg vrtića Karlovac čiji plan iznosi 2.174.822 kuna.

**PROGRAM Predškolski odgoj – vlastita djelatnost** planiran je u iznosu manjem za 421.654 kuna i novi plan iznosi 7.640.359 kuna, a odnosi se najvećim dijelom na rashode za redovno poslovanje ustanova predškolskog odgoja koji su financirani vlastitim sredstvima.

**RAZDJEL 009 UPRAVNI ODJEL ZA RAZVOJ GRADA I EU FONDOVE**

Rashodi Upravnog odjela za razvoj grada i EU fondove iznose 2.047.465 kuna i smanjeni su za 270.319 kuna, a odnose se na sljedeće aktivnosti i projekte:



**PROGRAM Energetska učinkovitost** unutar ovog upravnog odjela planiran je u iznosu manjem za 33.124 kuna i novi plan iznosi 408.082 kuna, a smanjenje sredstava se odnosi na projekte energetske obnove zgrade gradske uprave čiji plan iznosi 33.013 kuna i zgrade Veleučilišta Meštrovićeva čiji plan poslije izmjena iznosi 53.863 kuna.

**PROGRAM Suradnja s fondovima EU i drugim fondovima** planirano smanjenje rashoda za 161.045 kuna se odnosi na projekt „Učimo, radimo, živimo“ koji je ovim izmjenama planiran u iznosu od 237.427 kuna dok je ukupno planirani iznos programa 558.332 kuna. Radi se o programu osposobljavanja marginaliziranih skupina i obrazovanja socijalnih radnika na području mentorstva. Ugovor je potpisan s Ministarstvom za demografiju, obitelj, mlade i socijalnu politiku i 100% je financiran EU sredstvima.

**PROGRAM Integrirana teritorijalna ulaganja** planiran je u iznosu od 973.125 kuna. **INTEGRIRANA TERITORIJALNA ULAGANJA**predstavljaju mehanizam koji se po prvi puta koristi u Europskoj uniji u razdoblju 2014.-2020. godine, a koji omogućuje integriranje sredstava iz različitih europskih fondova i operativnih programa te ulaganje tih sredstava u aktivnosti kojima će se ojačati uloga gradova kao pokretača gospodarskog razvoja. ITU – Integrirana teritorijalna ulaganja je mehanizam Europske unije koji ima za cilj jačanje uloge gradova kao pokretača gospodarskog razvoja iz tri različita fonda: Europski fond za regionalni razvoj, Kohezijski fond i Europski socijalni fond i to za specifične ciljeve: razvoj poduzetništva, toplinarstva, kulturne baštine, brownfield lokacija (bivša vojna i industrijska područja), povećanje putnika u javnom prijevozu te integracija socijalno osjetljivih skupina, borba protiv siromaštva, te modernizacija strukovnog obrazovanja. U proračunu Grada Karlovca planirana sredstva od 500.375 kuna se odnose na rashode za zaposlene na projektu te na troškove nematerijalne proizvedene imovine.

Unutar programa ITU planiran je kapitalni projekt Strategija razvoja Grada od 2021. do 2030. godine u iznosu od 200.000 kuna.

Viši stručni suradnik za planiranje

i praćenje proračuna Pročelnica UO za proračun i financije

Mirela Presečan, dipl.oec. Lidija Malović, dipl.oec.